Να διαβάσετε το παρακάτω κείμενο, που αναφέρεται στις δυνατότητες μόρφωσης των πολιτών, στους οποίους οι συνθήκες ζωής δεν επέτρεψαν να ολοκληρώσουν την εκπαίδευσή τους (Γυμνάσιο, Λύκειο).
Μπορείτε να αναζητήσετε στο διαδίκτυο το ποίημα του Αντ. Σαμαράκη μελοποιημένο (Γιώργος Νταλάρας - Το Νυχτερινό Σχολά).

Νυχτερινά σχολεία: Είναι δημόσια σχολεία, Γυμνάσια και Λύκεια (Γενικά και Επαγγελματικά, ΓΕ.Λ και ΕΠΑ.Λ), που λειτουργούν αργά το απόγευμα και συνήθως μέχρι τις έντεκα το βράδυ, στα οποία έχουν δικαίωμα φοίτησης τόσο ανήλικοι όσο και ενήλικες, κάτω από κάποιες, βέβαια, προϋποθέσεις.
Οι ανήλικοι πρέπει, αποδεδειγμένα, να είναι εργαζόμενοι (βεβαίωση εργοδότη μέσω Υπουργείο Εργασίας και Κοινωνικής Ασφάλισης) ή να είναι άτομα που απασχολούν δημόσιες υπηρεσίες (δικαστικές, εισαγγελικές αρχές). Σε αυτή την περίπτωση απαιτείται να προσκομίσουν βεβαίωση επιμελητών ανηλίκων, δηλαδή ότι παρακολουθούνται στο πλαίσιο πρόληψης ή αντιμετώπισης παραβατικότητας.
Οι ενήλικες πρέπει να είναι άνω των 18 ετών και αν προέρχονται από τρίτες χώρες να είναι νόμιμη η παραμονή τους στη χώρα μας.
Τα νυχτερινά σχολεία λειτουργούν από Δευτέρα έως Παρασκευή με 4 ή 5 διδακτικές ώρες καθημερινά. Η φοίτηση διαρκεί 3 χρόνια τόσο στο Γυμνάσιο όσο και στο Λύκειο και τα πτυχία τους είναι ισότιμα με τα ημερήσια. Οι απόφοιτοι του Λυκείου έχουν τη δυνατότητα εισαγωγής στα ΑΕΙ, συμμετέχοντας στις πανελλαδικές εξετάσεις εσπερινών Λυκείων (θέματα ειδικά για τα εσπερινά) με ποσοστό θέσεων που αντιστοιχεί στο 1%.
Τα νυχτερινά σχολεία δίνουν τη δυνατότητα στους εργαζόμενους, ανήλικους και ενήλικες, να συμπληρώσουν τις γνώσεις τους, να αποκτήσουν απολυτήριο και να αναβαθμίσουν την εργασία τους, ενώ οι αλλοδαποί εκπαιδευόμενοι μαθαίνουν επιπρόσθετα και την ελληνική γλώσσα.
Υπάρχουν και ιδιωτικά εσπερινά σχολεία, υπαγόμενα, βέβαια, στο Υπουργείο Παιδείας, Θρησκευμάτων και Αθλητισμού.

Σχολεία Δεύτερης Ευκαιρίας: Παράλληλα με τα εσπερινά σχολεία λειτουργούν και σχολεία δεύτερης ευκαιρίας για τους ενήλικες (άνω των 18 ετών), που δεν ολοκλήρωσαν την εννιάχρονη υποχρεωτική εκπαίδευση και θέλουν να λάβουν τίτλο ισότιμο με το απολυτήριο Γυμνασίου.
Πρόκειται για δημόσια σχολεία (υπάγονται στη Γενική Γραμματεία Επαγγελματικής Εκπαίδευσης Κατάρτισης Δια Βίου Μάθησης και Νεολαίας του Υπουργείου Παιδείας, Θρησκευμάτων και Αθλητισμού), που συγχρηματοδοτούνται από το Ευρωπαϊκό Κοινωνικό Ταμείο και το ελληνικό Δημόσιο.
Το πρόγραμμά τους είναι διαφορετικό. Δίνεται έμφαση στην απόκτηση βασικών προσόντων, στην ανάπτυξη δεξιοτήτων, είναι ευέλικτο, καινοτόμο, λαμβάνονται υπόψη τα χαρακτηριστικά και οι ανάγκες των εκπαιδευομένων και συμπληρώνεται από Συμβουλευτική Προσανατολισμού και Συμβουλευτική Ψυχολογία. Σκοπός είναι η συνολική ανάπτυξη των εκπαιδευομένων, η συμμετοχή τους στο οικονομικό, κοινωνικό, πολιτισμικό γίγνεσθαι, η συμμετοχή τους στον χώρο εργασίας.
Και τα σχολεία αυτά λειτουργούν απογευματινές – βραδινές ώρες (25 ώρες την εβδομάδα: 20 ώρες για γλώσσα, μαθηματικά κ. ά., 2 ώρες συμβουλευτικές υπηρεσίες και 3 ώρες δραστηριότητες) και διαρκούν 2 σχολικά έτη.

# Οθόνη Βοήθειας

Να διαβάσετε το παρακάτω κείμενο, που αναφέρεται στις δυνατότητες μόρφωσης των πολιτών, στους οποίους οι συνθήκες ζωής δεν επέτρεψαν να ολοκληρώσουν την εκπαίδευσή τους (Γυμνάσιο, Λύκειο).
Μπορείτε να αναζητήσετε στο διαδίκτυο το ποίημα του Αντ. Σαμαράκη μελοποιημένο (Γιώργος Νταλάρας - Το Νυχτερινό Σχολά).

Πηγές:

1. Υπουργείο Παιδείας, Aθλητισμού και Νεολαίας - Εσπερινά Σχολεία
2. Εσπερινά Σχολεία και Εσπερινές Σχολές Τεχνικής και Επαγγελματικής Εκπαίδευσης (ΕΣΤΕΕ) (Όραμα, φιλοσοφία, αρχές λειτουργίας, Ευρωπαϊκό Θεματολόγιο για την Εκπαίδευση Ενηλίκων)
3. Σχολεία Δεύτερης Ευκαιρίας
4. Ε.Ε.Κ.Δ.Β.Μ.
5. Ίδρυμα Νεολαίας και Δια Βίου Μάθησης - Ι.ΝΕ.ΔΙ.ΒΙ.Μ.

# Καρτέλα Συντελεστών